IZVJEŠĆE KOMISIJE EUROPSKOM PARLAMENTU I VIJEĆU

o naporima država članica tijekom 2014. za postizanje održive ravnoteže između ribolovnog kapaciteta i ribolovnih mogućnosti



Uvod

U skladu s Uredbom (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici (dalje u tekstu: Osnovna uredba o ZRP-u) , države članice moraju pripremiti godišnje izvješće o stanju ribolovnog kapaciteta svojih flota u odnosu na ribolovne mogućnosti. Da bi se diljem Unije olakšao zajednički pristup, ta izvješća o nacionalnim flotama pripremljena su u skladu sa Smjernicama za analizu ravnoteže između ribolovnog kapaciteta i ribolovnih mogućnosti u skladu s čl. 22. Uredbe (EU) br. 1380/2013 Europskog parlamenta i Vijeća o zajedničkoj ribarstvenoj politici (dalje u tekstu: Smjernice Komisije) koje je Komisija donijela 2014.. Ako država članica utvrdi strukturnu neravnotežu, mora pripremiti i dostaviti akcijski plan za dotične segmente te u njemu utvrditi ciljeve prilagodbe, alate i jasan vremenski okvir za njegovu provedbu. Na temelju tih izvješća o nacionalnim flotama Komisija priprema izvješće o naporima država članica da postignu održivu ravnotežu između ribolovnog kapaciteta i ribolovnih mogućnosti. Ovim se izvješćem obuhvaća 2014. godina.

Godišnja izvješća država članica i akcijski planovi

Sve 23 obalne države članice dostavile su Komisiji svoja izvješća za 2014. Komisija je od Znanstvenog, tehničkog i gospodarskog odbora za ribarstvo (dalje u tekstu: STECF) zatražila analizu ravnoteže između kapaciteta flote i ribolovnih mogućnosti uz standardni pristup u svim segmentima flote u EU-u. Svi pokazatelji ravnoteže koji su dostavljeni i upotrijebljeni u STECF-ovoj stručnoj radnoj skupini EWG 15-17 izračunani su u skladu sa smjernicama Komisije.

STECF je zaključio da su države članice uložile znatne napore u pripremu nacionalnih izvješća. Međutim, analiza nacionalnih izvješća pokazuje da pokazatelji nisu u svim slučajevima mogli biti izračunani za sve segmente flote. Razlog tomu je ili nedostatak podataka ili, u slučaju gospodarskih i tehničkih pokazatelja, grupiranje segmenata (što se čini kako bi se osigurala zaštita poslovne tajne). Manjkavost podataka dovela je do poteškoća u izračunu pokazatelja ravnoteže segmenata flote zbog čega su pokazatelji nepouzdani ili nereprezentativni. Kako je STECF uočio, da bi se poboljšao opseg i prikladnost pokazatelja, države članice moraju dostaviti opsežnije podatke s većim opsegom segmenata flote i s više analitičkih procjena stoka, to jest istraživačke i biološke podatke prikupljene u skladu s okvirom prikupljanja podataka (dalje u tekstu: DCF). Nadalje, opseg i prikladnost pokazatelja mogli bi unaprijediti podaci o ulovu, a ne o iskrcaju. Oni bi se mogli povezati s podacima o odbačenom ulovu iz očevidnika o ribolovu odnosno s podacima prikupljenima u skladu s Uredbom Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike (dalje u tekstu: Uredba o sustavu kontrole) i upotrijebiti u DCF-u. Drugi je problem nedostatnost podataka o ulovu i naporima u skladu s odgovarajućom zemljopisnom stratifikacijom u Sredozemlju, zbog koje je nemoguće povezati kapacitet s naporom te stoga i s ribolovnim mogućnostima. Osim toga, problematični su i podaci o malom ribolovu jer države članice ne prikupljaju podatke u istoj mjeri kao za druge segmente flote. Stoga se mali ribolov općenito ne prati u pogledu napora, iskrcaja i ulova. No analiza pokazuje da neki segmenti flote poput koćarica doista jesu gospodarski ovisni o stokovima ulovljenima iznad razine najvišeg održivog prinosa (MSY). Analiza potvrđuje i nisku iskorištenost plovila u mnogim državama članicama. Te primjedbe opravdavaju nastavak aktivnog upravljanja kapacitetima flote i prilagodbu prema potrebi. Države članice trebale bi nastaviti rješavati pitanje ribolovnog kapaciteta svojih flota kako bi imale gospodarski održive flote koje djeluju i iskorištavaju morske biološke resurse na održiv način.

U okviru zajedničke ribarstvene politike države članice moraju s vremenom uspostaviti mjere prilagodbe ribolovnog kapaciteta svojih flota svojim ribolovnim mogućnostima. U konkretnim slučajevima segmenata u kojima je utvrđena strukturna prekapacitiranost akcijski je plan transparentno i učinkovito sredstvo za postupno ostvarivanje ravnoteže između kapaciteta ribarske flote i ribolovnih mogućnosti.

U 2015. bilo je više akcijskih planova država članica nego u 2014. Ukupno 17 država članica utvrdilo je primjenom bioloških, gospodarskih ili tehničkih pokazatelja i/ili dodatnih informacija segmente flote koje smatraju neuravnoteženima ili za koje smatraju da pokazuju znakove moguće neravnoteže te stoga prema smjernicama Komisije zahtijevaju akcijski plan. Daljnjih 5 država članica zaključilo je da nijedan segment flote ne pokazuje očitu neravnotežu te nisu dostavile akcijski plan.

U tom kontekstu godišnje izvješće ima važnu ulogu. Prema Uredbi (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo (dalje u tekstu: Uredba o EFPR-u), podnošenje nacionalnog izvješća o ravnoteži ribolovnog kapaciteta i ribolovnih mogućnosti u skladu sa smjernicama Komisije predstavlja ex ante uvjet za odobrenje operativnog programa EFPR-a. Nadalje, posebne mjere koje se financiraju iz EFPR-a, kao što su trajni prestanak, zamjena motora ili potpora mladim ribarima za pokretanje poslovanja, mogu se iz EFPR-a financirati samo u onim dijelovima flote u kojima je utvrđena prekapacitiranost (za trajni prestanak) ili je utvrđeno da nema strukturne prekapacitiranosti (za zamjenu motora i potporu mladim ribarima za pokretanje poslovanja).

Tako akcijski planovi omogućuju državama članicama da utvrde mjere, uključujući trajni prestanak, predviđene za smanjenje ribolovnog kapaciteta za segmente koje smatraju neusklađenima sa svojim ribolovnim mogućnostima. Tijekom sljedećih nekoliko godina potpora iz EFPR-a za mjeru trajnog prestanka pomoći će u smanjivanju kapaciteta flote EU-a i tako smanjiti pritisak na morske resurse.

Stanje kapaciteta ribarske flote u Uniji

Zajedničkom ribarstvenom politikom (dalje u tekstu: ZRP) od država članica zahtijeva se i da od 2014. ribolovni kapacitet njihove flote ostane ispod gornje granice kapaciteta iz Priloga II. Uredbi (EU) br. 1380/2013. Kao što je gore navedeno, kapacitet flote i dalje se smanjuje. U skladu s kretanjima posljednjih deset godina (vidi Prilog III. i IV.), od siječnja 2014. do studenoga 2015. ribolovni kapacitet 28 država članica EU-a smanjio se za 0,8 % u kilovatima (kW) i 1,3 % u bruto tonaži (BT) (vidi Prilog I.).

U registru flote EU-a u studenome 2015. bilo je registrirano 85 065 plovila s ukupnim kapacitetom od 1 627 125 BT i 6 474 617 kW. U 2015. vidljivo je smanjenje u broju plovila od 0,6 % (bez najudaljenijih regija) (Vidi Prilog I.). Ribolovni kapacitet flote EU-a bio je 18,42 % ispod gornje granice za tonažu te 11,60 % ispod gornje granice za snagu (vidi Grafikon 1.). Za najudaljenije regije EU-a koje čine 5,4 % ukupne flote EU-a, u razdoblju od siječnja 2014. do studenoga 2015. kapacitet flote smanjio se za 0,1 % u BT, a narastao za 0,9 u kW (vidi Prilog V.).

Da bi se u registru flote osigurala točnost mjera, države članice dužne su od siječnja 2012. za plovila obuhvaćena režimom upravljanja ribolovnim naporom u skladu s Uredbom o sustavu kontrole sustavno certificirati nove motore te zamjenske i tehnički modificirane motore snage veće od 120 kW, a od siječnja 2013. za sva plovila. Također u skladu s Uredbom o sustavu kontrole, države članice moraju provjeriti podatke na temelju planova uzorkovanja. Isto tako, upućuju li informacije na to da je snaga motora veća od snage navedene u povlastici za ribolov određenog plovila, države članice trebale bi provesti fizičku provjeru.

Od kraja prosinca 2015. osamnaest država članica donijelo je plan uzorkovanja za provjeru snage motora.

U 16 predsudskih predmeta Komisija je od država članica primila sve planove uzorkovanja za snagu motora. Komisija trenutačno revizijom prati njihovu učinkovitu provedbu.